ብጹዕ ካርዲናል ፊሎኒ፣ ከተጨባጭ እውነታ ለመረዳት እንደሚቻለው የወጣቶችን ጉዳይ በስፋት እንድታጤን ለቤተክርስቲያን በርካታ ጥያቄዎች ቢቀርቡላትም በቂና ትክክለኛ ምላሽ የምታገኝበት መንገድ ገና እንዳልተረዳች አስረድተዋል። ስለዚህም ከሁሉ በፊት ስለ የትኛው ወጣት እንደምንናገር ለይተን ማወቅ ይኖርብናል ብለዋል። እድሜአቸው ከ14-16 ዓመት ድረስ ያላቸው ወጣቶች ዕድሜአቸው ከ25-28 ዓመት ድረስ ካላቸው ወጣቶች በእጅጉ የተለየ መሆኑን ማወቅ ያስፈልጋል ብለው በዚህ መልኩ ካልተለየ በአገልግሎት አቅርቦት ላይ እክል በመፍጠት ውጤታማነቱን ሊቀን ይችላል ብለዋል። በሁለት ዓይነት የዕድሜ ክልል ያሉትን ወጣቶች ወስደው ያወዳደሩት ካርዲናል ፊሎኒ፣ የ29 ዓመት ዕድሜ ወጣት በልምድና ካካበተው የዕውቀት ደረጃ ከ16 ዓመት ዕድሜ ወጣት የተለየ እንደሆነ አስረድተው የ16 ዓመት ዕድሜ ወጣት ገና ልምድንና እውቀትን በማሳደግ ላይ እንዳለ አስረድተዋል። ብጹዕ ካርዲናል ፊሎኒ ባቀረቡት ሌላ ምሳሌ ወጣቶች የሚገኙበት ጂኦግራፊያዊ አቀማመጥም ተጽዕኖን ሊያደርግ ይችላል ብለው የአፍሪቃ፣ የእስያና የአውሮፓ ወጣቶች የሚለያዩበት የባሕል፣ የኤኮኖሚና የኤኮኖሚ ደረጃን ማስተዋል ይኖርብናል ብለዋል። ስለ ወጣቶች ስናወራ በዓለም ዙሪያ የሚገኙትን በቁጥር ወደ ሁለት ሚሊያርድ የሚጠጉትን ወጣቶች እንደሆነ አስረድተዋል። በመላው የዓለም ክፍሎች ከሚገኙት የብጹዓን ጳጳሳት ጉባኤዎች የመጡት ጳጳሳት የተለያዩ ወጣቶች ልምድ ይዘው ነው የመጡት ያሉት ካርዲናል ፊሎኒ ለምሳሌ የአፍሪቃ ብጹዓን ጳጳሳት በቤተክርስቲያን ንቁ ተሳታፊ የሆኑ ወጣቶች ልምድ ይዘው መጥተዋል ብለዋል።